Vruntlyke grote thovoren gescreven und wes yk gudes vormach tho juwer behegelicheit. Wetet, leven vrundes, also ik juu er thogescreven hebbe umme Hans Purin, de my untweken is ute den ryken und ut deme rechte van Sweden, dat gy wol doen und stellet ene my tho rechte, also dat he my ut juwen rechte nicht untkome, dat wil ik vruntliken kegen juu vorschylden. De mester heft my thogescreven, dat he tho juu in juwe stat wil komen up suntte Johans dach baptisten negest thokomende edder sin vulmechtighe bot, und up de vorgescrevene tiit wil ik ok min vulmechtighe bot tho juu senden umme de sake des vorgescrevenen Purines, so mogy horen und derfaren, wo et darumme sy. Item wetet, leven vrundes, dat mynes heren, des koningges, undersaten, buren und koplyde hir meinliken clagen, dat en nemant in juwer stat solt vorkopen wil, des ik doch nicht lowen wil, wente dat in vortiiden mit vorworden also vorwaret is, dat gen vorbot edder wederstal mer scholde scheen in juwer stat, de mynes heren, des koningges, undersaten tho schaden komen mochte. Hirumme, leven vrundes, latet de vorwort vaste blywen und maket dat also, dat de naberschop und de vruntschop tysschen den landen jo vaste blywe. Yterlyker hebbe ik her Willam, wiser desses brefwes, befolen, desse vorgescrevene sake und ander sake juu myntliken berichten, und Hans van Lynen, myme dener, vorder wenne ik juu thoscrywe. Hirvan begere ik ein vruntlik antwart van juu mit den ersten. Gode almechtige siit befolen tho ewigen tiiden. Bedet tho my alse tho juwem guden vrunde. Gescreven tho Wiborch an suntte Markus avende. By my Kersten Niclesson, ritter. Adress: Den ersamen, vorsichtigen, wisen luden, borgermeisteren unde radmannen to Revale, kome desse bref met werdicheit etc.